Slangvanger in waakeenheid ná Kaapse kobra-pikDoep du Plessis hou ‘n molslang vas wat hy voorheen gevang het. Foto: Verskaf aan Maroela Media. Ao. Doep du Plessis (54), ŉ polisiebeampte en slangvanger van Kaapstad, word in die waakeenheid van die Netcare Kuilsrivier-hospitaal behandel nadat ŉ Kaapse kobra hom Saterdag gepik het. Christoff du Plessis (29), Doep se seun wat vrywillig saam met sy pa slange by inwoners se huise in die omgewing vang, het Maandag aan Maroela Media gesê sy pa was omstreeks 12:45 besig om ŉ Kaapse kobra in Kuilsrivier te hanteer, toe hy gepik is. Die slang was sowat 1 meter lank. “Ons was gelukkig naby die hospitaal en my pa was binne tien minute daar,” het Christoff gesê. Doep is onder verdowing geplaas as deel van sy behandeling. “Sy dokters was van plan om hom vandag [Maandag] te begin wakker maak uit die verdowing, maar het besluit om hom nog ŉ dag tyd te gee aangesien die slang se gif veroorsaak het dat sy bloeddruk baie hoog is. Sy toestand is stabiel, maar hy is nog nie buite gevaar nie,” het Christoff gesê. Christoff vang al die afgelope 15 jaar saam met sy pa slange in die omgewing. Doep doen dit al vir 37 jaar, vandat hy in die polisiediens begin werk het. Christoff het gesê hulle het baie respek vir slange en dit ontstel hom as mense dié diere sommer net doodmaak. “Slange is daar vir ŉ rede. Hulle hou onder meer peste onder beheer. Die meeste slange, veral Kaapse kobras, sal ŉ mens nie net uit die bloute uit aanval nie. Hulle sal net pik as hulle bedreig voel.” Hy het gesê as mense in ŉ veld stap en op ŉ slang afkom, moet hulle stilstaan tot die slang weg is. “As iemand gepik word is die belangrikste om vas te stel watter soort slang betrokke was, want die behandeling gaan daarvan afhang.” Christoff het ook gesê ŉ mens moet probeer om so kalm as moontlik te bly sodat die gif nie vinniger deur die bloedstroom versprei nie en om die wond laer as die hart te hou.